钦定古今图书集成/明伦汇编/官常典/第688卷 > 徐元杰
## 钦定古今图书集成/明伦汇编/官常典/第688卷 > 徐元杰

按《宋史》本传：“元杰，字仁伯，信州上饶人。幼颖悟，诵书
日数千言，每冥思精索。闻陈文蔚讲书铅山，实朱熹
门人，往师之，后师事真德秀。绍定五年，进士及第，签
书镇东军节度判官厅公事。嘉熙二年，召为秘书省
正字，迁校书郎。奏否泰剥复之理，因及右辖久虚，非
骨鲠耆艾、身足负荷斯世者，不可轻𢌿。”又言“皇子竑”
当置后，及蚤立太子，乞蚤定大计。时谏官蒋岘方力
排竑置后之说，遂力请外，不许，即谒告归。丐祠，章十
二上。三年，迁著作佐郎兼兵部郎官，以疾辞。差知安
吉州，辞。召赴行在奏事，辞益坚。淳祐元年，差知南剑
州，会峡阳寇作，擒渠魁八人斩之，馀释不问。父老或
相语曰：“侯不来，我辈鱼肉矣。”郡有延平书院，率郡博
士会诸生亲为讲说。民讼，率呼至以理化诲，多感悦
而去。输苗听其自概，阖郡德之。丁母忧，去官，众遮道
跪留。既免丧，授侍左郎官。言敌国外患，乞以宗社为
心。言钱塘驻跸，骄奢莫尚，宜抑文尚质。兼崇教殿说
书，每入讲，必先期斋戒。尝进《仁宗诏》，内降旨挥，许执
奏及台谏察举故事为戒，语多切宫壸。拜将作监，进
扬雄《大匠箴》，陈古节俭。时天久不雨，转封极论《洪范》
天人感应之理及古今遇灾修省之实，辞益忠恳。丞
相史嵩之丁父忧，有诏起复，中外莫敢言，惟学校叩
阍力争。元杰时适轮对，言：“臣前日晋侍经筵，亲承圣
问，以大臣史嵩之起复。臣奏：‘陛下出命太轻，人言不
可沮’”抑。陛下自尽陛下之礼，大臣自尽大臣之礼，玉
音赐俞，臣又何所容喙。今观学校之书，使人感叹。且
大臣读圣贤之书，畏天命，畏人言，家庭之变，哀戚终
事，礼制有常，臣窃料其何至于忽送死之大事，轻出
以犯清议哉！前日昕庭出命之《易》，士论所以凛凛者，
实以陛下为四海纲常之主。大臣身任道“揆，扶翊纲
常者也。自闻大臣有起复之命，虽未知其避就若何，
凡有父母之心者，莫不失声涕零。是果何为而然？人
心天理，谁实无之。兴言及此，非可使闻于邻国也。陛
下乌得而不悔悟，大臣乌得而不坚忍！臣恳恳纳忠，
何敢诋讦，特为陛下爱惜民彝，为大臣爱惜名节而
已。”疏出，朝野传诵。帝亦察其忠亮，每从容访天下事，
经筵益申前议。未几夜，降御笔，“黜四不才，台谏起复”
之命遂寝。元老旧德，次第收召，元杰亦兼右司郎官，
拜太常少卿，兼给事中、国子祭酒，权中书舍人。杜范
入相，复延议军国事。为书无虑数十，所言皆朝廷大
政，边鄙远虑。每裁书至宗社隐忧处，辄阁笔挥涕，书
就随削槀虽子弟无有知者。六月朔，轮当侍立，以暴
疾谒告，特拜工部侍郎，随乞纳禄。诏转一官致仕，夜
四鼓遂卒。先元杰未死之一日，方谒左丞相范锺归，
又折简察院刘应起，将以翌日奏事。是夕俄热大作，
诘朝不能造朝，夜烦愈甚，指爪忽裂以死。朝绅及三
学诸生往吊，相顾骇泣。讣闻，帝震悼曰：“徐元杰前日
方侍立，不闻有疾，何死之遽耶？”亟遣中使问状，赙赠
银绢二百计。已而太学诸生伏阙愬其为中毒，且曰：
“昔小人有倾君子者，不过使之自死于蛮烟瘴雨之
乡。今蛮烟瘴雨不在岭海，而在陛下之朝廷。望奋发
睿断，大明典刑。”于是三学诸生相继叩阍讼冤，台谏
交疏论奏，监学官亦合辞闻于朝，二子：直谅、直方，乞
以恤典充赏格。有旨付临安府逮医者孙志宁及常
所给使鞫治。既又改理寺，诏殿中侍御史郑采董之，
且募告者赏缗钱十万，官初品。大理寺正黄涛谓“伏
暑证二子乞斩涛谢先臣，然狱迄无成，海内人士伤
之。”帝悼念不已，赐官田五百亩、缗钱五千给其家，赐
谥忠愍。